Filip I. (Kastília)

Filip I. zvaný Pekný (* 22. júl 1478, Bruggy – † 25. september 1506, Burgos), bol prvý kastílsky a leónsky kráľ z rodu Habsburgovcov ako spolukráľ svojej manželky Jany I. Kastílskej.

Pôvod 
Narodil sa ako prvé dieťa v manželstve vojvodkyne Márie Burgundskej, dedičky bohatých území Karola Smelého (Burgundsko, holandské provincie atď.), a jej manžela Maximiliána I. Habsburského, neskoršieho rímsko-nemeckého cisára. Jeho matka po páde z koňa počas tehotenstva zomrela už v apríli 1482 a v testamente odkázala všetky svoje územia štvorročnému synovi Filipovi a dvojročnej dcére Margaréte. Maximiliána určila za ich poručníka a regenta až do Filipovej plnoletosti. Smrť milovanej manželky bola pre Maximiliána veľkou  ranou, jej politické dôsledky však boli ešte závažnejšie. Jediným právnym základom jeho moci bola funkcia poručníka. Holandské stavy sa preto snažili urýchlene obmedziť jeho právomoci zriadením poručníckej rady, bez ktorej súhlasu by Maximilián nesmel nič podniknúť a dali mu jasne najavo, že sa má vrátiť domov. Zároveň bol Maximilián vo vojnovom stave s Francúzskom, lebo Ľudovít XI. ako lénny pán burgundského vojvodu žiadal vrátenie francúzskych lén (najmä  burgundského vojvodstva).

Dlhá a pre holandskú stranu vyčerpávajúca vojna skončila v decembri 1482 mierom v Arrase, ktorý Francúzsku vrátil burgundské vojvodstvo a grófstvo, ale holandské provincie prisúdil Habsburgovcom. Súčasťou dohody bolo prevzatie poručníctva nad vojvodom Filipom holandskými stavmi a chlapec sa tak prakticky stal rukojemníkom odbojných Genťanov. Ak by zomrel bez potomkov, zdedila by holandské provincie Margaréta spoločne so svojím predurčeným manželom, francúzskym dauphinom Karolom. Filip mal v prípade, ak by sestra zomrela bezdetná, právo na vrátenie jej vena, to znamená burgundského vojvodstva, grófstva a ďalších menších území. Neskôr si Maximilián vynútil na holandských stavoch vrátenie poručníctva nad synom.

Manželstvo 
21. augusta 1496 sa uskutočnila dvojitá svadba: Filipa s Janou Kastílskou (Jana Šialená) a jeho sestry Margaréty s Janiným bratom, následníkom španielskeho trónu, Donom Juanom. Následník trónu ale zomrel 4. októbra 1497 a dieťa, ktoré čakala Margaréta, sa narodilo mŕtve. Filipova manželka sa stala následníčkou kastílskeho trónu. Takto sa Habsburgovci dostali na španielsky trón.

Manželstvo s Janou bolo zo začiatku šťastné, mladá infantka bola pekná a vo Filipovi prebudila vášeň. Filip ju však začal podvádzať, čo Jana nemienila v žiadnom prípade tolerovať, a robila žiarlivostné scény.

V roku 1504 po smrti kráľovnej Izabely I. sa Jana stala kráľovnou Kastílie a Filip spolukráľom. Manželia sa presťahovali do Kastílie. Janino správanie bolo stále čudnejšie. Filip so svokrom sa pokúsili vyhlásiť kráľovnú, ktorá bola tehotná, za neschopnú vlády. Jana tento pokus o zvrhnutie prekazila, ale Filip krátko potom v roku 1506 nečakane zomrel na infekciu.

Je pochovaný spolu s manželku v hrobke v Granade.

Potomkovia 
 Eleonóra Habsburská (* 15. november 1498 – † 18. február 1558) ∞
 1/ 1519 portugalský kráľ Manuel I. (1469 – 1521), syn vojvodu Ferdinanda z Viseu a portugalskej infantky Beatrix
 2/ 1530 francúzsky kráľ František I. (1494 – 1547), syn vojvodu Karola z Angoulême a Lujzy Savojskej
 Karol V. (I.) (* 24. február 1500 – † 21. september 1558), cisár a španielsky kráľ ∞ 1526 princezná Izabela Portugalská (1481 – 1559), dcéra Manuela I. a Márie Aragónskej
 Izabela Habsburská (* 18. júl 1501 – † 19. január 1526) ∞ 1515 dánsky kráľ Kristián II. (1481 – 1559), syn Jána I. a princeznej Kristíny Saskej
 Ferdinand I. (* 10. marec 1503 – † 25. júl 1564), cisár, český a uhorský kráľ, ∞ 1521 česká a uhorská princezná Anna Jagelovská (1503 – 1547), dcéra Vladislava II. a grófky Anny z Foix a Candale
 Mária Habsburská (17. september 1505 – † 18. október 1558) ∞ český a uhorský kráľ Ľudovít II. (1506 – 1526), syn Vladislava II. a grófky Anny z Foix a Candale
 Katarína Habsburská (* 14. január 1507 – † 12. február 1578) ∞ 1525 portugalský kráľ Ján III. (1502 – 1557), syn Manuela I. a Márie Aragónskej

Potomkovia Jany a Filipa sa pomocou sobášnej politiky dostali na tróny a dvory mnohých európskych krajín.

Rodokmeň Filipa I.

Iné projekty

Zdroj 

Kastílski králi
Habsburgovci
Nositelia Rádu zlatého rúna
Španielske osobnosti flámskeho pôvodu
Osobnosti z Brugg